Како да помогнете детету да учи

Учењем се стичу навике, моторне вештине, усвајају се знања и информације , друштвена правила и социјалне норме, развијају интересовања и мотиви, формирају се социјални ставови и вредности, развијају се и мењају особине личности. Ипак, и оно се мора научити и савладати, односно детету су потребне смернице и ваша помоћ како би научило да учи. Постоји много начина да се одређено градиво савлада, а који ћете изабрати за ваше дете зависи од његове личности, навика, способности, интересовања....

Једно од најважнијих правила учења јесте да се градиво повезује логички, односно да се не учи напамет. Тако научено градиво остаје дуже у сећању и може се логички повезивати са оним што ће у будућности научити. Напамет научене лекције немају сврху, осим репродукције на наредна два до три часа.

Веома је битно деци усадити ритам рада домаћих задатака што је могуће раније, јер ће им то помоћи у каснијем школовању и формирању радних навика. Помозите деци да се организују, да стрес везан за учење и домаће задатке сведу на минимум и да школске обавезе схвате као забаву. Неки од начина су:

1. **Добро организовати време** - Деца се често обесхрабре када схвате колико недељних обавеза имају. Помозите им да се тим изборе, тако што ћете им показати како да испланирају и записују своје обавезе на дневном нивоу у планеру. Записивање обавеза може да буде добар начин обављања задатака код куће, али и подсетник за децу када сте Ви на послу.

2. **Улазак у рутину** – Деца имају различите навике кад дођу из школе. Нека деца боље функционшу када су сита, па морају да једу , друга да се мало одморе и посвете време себи. Одређени број деце одмах почиње да учи и ради домаће задатке. Важно је да уочите на шта ваше дете најбоље реагује, јер од тога зависи успешност формирања радних навика. Ако дете зна шта се и када од њега очекује, биће ми лакше да учи и постиже боље резултате.

3. **Радни простор** – Важно је да дете има стално место где учи и ради домаће задатке. У том простору мора да влада мир, да је добро осветљено и да су искључени сви ометајући фактори ( компјутер, мобилни телефон, телевизор и други уређаји).

4. **Повезати учење и домаће задатке са свакодневним животом** – Разговарајте са децом и оно што уче повежите са стварима које су им познате из свакодневног живота. На тај начин постају свесни да знања која стичу у школи, имају везе са стварним животом и да им могу бити од велике користи.

5. **Радите упоредо са децом** – Кад год можете будите у близини деце док уче радите нешто у тишини или читајте новине, тако можете одговорити на њихова питања и помоћи им да реше неки проблем уколико постоји.

6. **Паузе у учењу** – У зависности од узраста дете би требало да учи од 35 – 50 минута, а затим да прави паузу 5-10 минута. Паузе су важне за концетрацију и расположење деце. Пауза може да се искористи се поједе неко воће или кексић, поиграти се кућним љубимцем, или се мало прошетати ко има двориште.

7. **Преслишавање** – У процесу учења преслишавање има значајну улогу, јер читање без преслишавања ствара лажну слику о томе колико смо запамтили. Ако дете затражи од вас да га испитате колико је научило лекцију, урадите то.

Осим ових начина , важно је и да дете научите да себи поставља циљеве које жели да оствари. Истраживања су показала да се много лакше памти градиво које желимо да запамтимо, односно лакше усвајамо знања када то себи поставимо као циљ.

Истраживања такође показују да деца данас брже мисле, имају краћу концентарцију, импулсивнија су и захтевнија .Зато је важно да им помогнете у учењу, посебно у првим разредима. Разговарајте са њима о градиву, направите такву атмосферу да може увек да вас пита кад му нешто није јасно. Деца најбрже и најбоље уче кроз разговор, а знања и информације која стекну кроз разговор су дугорочна. Кроз те разговоре деца добијају поруку да се родитељима могу обратити и за друге теме које нису везане за школу. Јача се поверење између родитеља и деце.

Драгана Ницовић, педагог